**Helene Weber** (17. mars 1881–25. juli 1962) var ein tysk politikar for Zentrum, og seinare CDU. Ho deltok i utforminga av både Weimarforfatninga frå 1919 og den tyske grunnlova av 1949 (Grundgesetz). Weber var blant dei fyrste kvinnelege karrierepolitikarane under Weimarrepublikken og Forbundsrepublikken Tyskland (Vest-Tyskland).

Biografi
--------

Weber vart fødd som det andre av seks barn i familien til folkeskulelæraren Wilhelm Weber og Agnes Christiane van Gent.

Etter utdanninga som lærar var Weber aktiv i katolske kvinneforbund og velgjerdsorganisasjonar. Ho arbeidde for kvinnedeltaking i alle samfunnsområde. I 1919 vart ho konsulent og frå 1920 til 1933 fekk ho eige embete (*Ministerialrätin*) i sosialdepartementet i Preussen. Weber vart dimed den andre kvinna, etter Gertrud Bäumer, som fekk eit høgt embete i den prøyssiske forvaltninga. I 1933 vart ho oppsagd av politiske grunnar.

Weber var medlem av det prøyssiske parlamentet frå 1921 til 1924 og av den tyske riksdagen frå 1924 til 1933. Ho tala mot Hitlers fullmaktslov i 1933, men vart ved den avgjerande avrøystinga pressa til å røyste med fraksjonen. Ho mista plassen sin i riksdagen og arbeidde seinare i ulike religiøse velgjerdsorganisasjonar.

Weber var overtydd om den samfunnsmessige solidariteten. Dette medførte at ho gjekk inn for å oppheve arbeidsforholdet til tyske kvinner i statsforvaltinga etter at dei hadde gifta seg. Ho støtta også sparepolitikken til rikskanslar Brüning, som førte til fattigdom og elende for mange menneske.

Etter andre verdskrigen var Weber medlem av rådet for den britiske okkupasjonssona. I 1948 deltok ho i utforminga av den nye tyske grunnlova, blant anna som medlem av Det parlamentariske rådet. I arbeidet med grunnlova gjekk ho mot ei «skjematisk» likestilling mellom kvinner og menn, og i tillegg ville ho bevare «eigenverdien» (Eigenwert) til kvinner. Samstundes gjekk ho inn for å slå fast retten til lik løn for likt arbeid. Frå 1949 til 1962 var ho medlem av Forbundsdagen.

Weber vart rekna som den mest innverknadsrike kvinna i *Unionen* (CDU/CSU). Weber var medlem av Vestunionens forsamling og frå 1950 til 1958 medlem av styret i Ligaen for katolske kvinneforbund. Frå 1952 var ho leiar av rådet for den tyske helsetenesta for mødrer (*Deutsche Müttergenesungswerk*).

Då Konrad Adenauer i 1961 innsette Elisabeth Schwarzhaupt som den fyrste kvinnelege statsråden, var det etter sterkt påtrykk frå Weber.

Ettermæle
---------

Weber vert rekna av Arbeitsgemeinschaft Orte der Demokratiegeschichte å vere blant dei viktigaste personane som i løpet av dei siste 200 åra har bidrege til danninga av demokratiet i Tyskland.

Bildegalleri
------------

* Kvinner og menn er likeverdige (Sitat frå Tysklands grunnlov), på ti språk (her tysk) på eit minnesmerke over Weber i Wuppertal.*Kvinner og menn er likeverdige* (Sitat frå Tysklands grunnlov), på ti språk (her tysk) på eit minnesmerke over Weber i Wuppertal.
* Weber i samtale med tidlegare forbundspresident Theodor Heuss.Weber i samtale med tidlegare forbundspresident Theodor Heuss.
* Marie Juchacz, Marie-Elisabeth Lüders og Helene Weber på frimerke utgjevne til femtiårsjubileet for røysterett for kvinner.Marie Juchacz, Marie-Elisabeth Lüders og Helene Weber på frimerke utgjevne til femtiårsjubileet for røysterett for kvinner.

Kjelder
-------

1. 1 2  Haunhorst, Regina/Trösch, Sven (2016). «Helene Weber 1881 - 1962». LeMO-Biografien, Lebendiges Museum Online, Stiftung Haus der Geschichte der Bundesrepublik Deutschland. Henta 8. mars 2023.
2. 1 2  «Landtag NRW: Abgeordnetendetail». *www.landtag.nrw.de*. Henta 8. mars 2023.
3. 1 2 3  «Helene Weber». *demokratie-geschichte.de* (på engelsk). Henta 8. mars 2023.
4. ↑  Lange, Prof Dr Erhard H. M. «Helene Weber (CDU)». *bpb.de* (på tysk). Henta 8. mars 2023.
5. ↑  «100 Köpfe der Demokratie». *demokratie-geschichte.de*. Henta 23. juli 2021.

* *Denne artikkelen bygger på «Helene Weber» frå Wikipedia på bokmål, den 11. mars 2023.*

Bakgrunnsstoff
--------------

 Commons har multimedium som gjeld: **Helene Weber**

|  |  |
| --- | --- |
| Autoritetsdata | 
* VIAF
* GND
* ISNI
* Munzinger (iba)

 |